забавни истории за Затворници
Съветникът на един крал бил голям оптимист. Каквото и да се случвало, той неизменно казвал:
- Може пък - това да е за добро!
Веднъж двамата с владетеля отишли на лов. Съветникът стрелял неточно. И откъснал палеца на дясната ръка на краля. Онзи избухнал:
- Видя ли сега какво направи? Осакати ме за цял живот!
Оптимистът отвърнал смирено:
- Ужасно съжалявам, Ваше Величество! Но кой знае?... Може пък - това да е било за добро!
Монархът направо побеснял:
- Ще ти дам аз на тебе едно добро! Сега ще те тикна в затвора до края на живота ти!
След известно време, владетелят заминал с малка свита на един тропически остров. Там ги заловили канибали. Техният вожд казал на пленения крал:
- Имаш огромен късмет! Нашата религия ни забранява да изяждаме човек с някакъв физически недъг! А пък, виждам, че на теб ти липсва палеца на дясната ръка! Така, че ще те освободим! Можеш да си тръгваш!
Когато се завърнал в своята държава, монархът наредил да освободят незабавно неговия съветник. И му казал:
- Ти беше прав! В края на краищата онзи ловен инцидент се оказа за добро! Прости ми, че се отнесох така строго с теб!
Вечният оптимист отговорил с усмивка:
- Няма нищо, Ваше Величество! Всъщност, това също се оказа за добро!
Кралят ахнал:
- Тук вече прекали! Какво му е доброто на това да лежиш в тъмница?!
Съветникът обяснил спокойно:
- Ако не бях в затвора, щях да дойда с Вас на тропическия остров! И тъй като аз НЯМАМ физически недъг - канибалите със сигурност щяха да ме изядат!